b'\n_START_ARTICLE_\nRijksdalderis\n_START_SECTION_\nRaida\n_START_PARAGRAPH_\nRijksdalderis prad\xc4\x97tas kaldinti 1581 m., kadangi tuo metu kursuojantys leuvendalderiai buvo nepatikimi: buvo kaldinami tik i\xc5\xa1 750 prabos sidabro, sv\xc4\x97r\xc4\x97 27,7 g. Rijkdalederio etalonu buvo paimtas \xc5\xa0ventojoje Romos imperijoje kursuojantis reichstaleris. \xc5\xa0io pavyzd\xc5\xbeiu monetos buvo kaldinamos i\xc5\xa1 885 prabos sidabro Saksonijos reichstaleri\xc5\xb3 mas\xc4\x97s (apie 29 g). _NEWLINE_Rijksdalderis buvo apyvartoje kartu su sidabriniais guldenais (20 stuiveri\xc5\xb3), dalderiais (30 stuiveri\xc5\xb3), leuvendalderiais (36-42 stuiveriai) bei dukatonais (60 stuiveri\xc5\xb3). Jis buvo prilygintas 48 ar 50 stuiveri\xc5\xb3 (nyderlandi\xc5\xa1kas \xc5\xa1iling\xc5\xb3 ekvivalentas)._NEWLINE_Monetos, ant kuri\xc5\xb3 iki pus\xc4\x97s pavaizduotas \xc5\xa1arvus d\xc4\x97vintis Vilhelmas I Oranietis, Fryzija, Gelderlandas, Olandija, Kampenas, Overeiselis, Utrechtas, Vakar\xc5\xb3 Fryzija, Zelandija ir Zvol\xc4\x97 tokius rijksdalderius kaldino iki XVII a. pabaigos. Kadangi ir rijkdalederio sidabro kokyb\xc4\x97 prast\xc4\x97jo, 1659 m., nusi\xc5\xbei\xc5\xabr\xc4\x97jus \xc4\xaf Ispanijos Nyderlanduose kaldint\xc4\x85 albertusdalder\xc4\xaf, buvo prad\xc4\x97tas kaldinti naujo tipo pinigas, vadinamasis sidabro dukatas (zilveren dukaat). \xc5\xa0io vert\xc4\x97 buvo tapati rijksdalderio vertei (t. y. 48 stuiveriai), tod\xc4\x97l dukatai ir toliau buvo vadinami rijksdalderiais._NEWLINE_1679 m. unifikuojant Nyderland\xc5\xb3 pinigin\xc4\x99 sistem\xc4\x85, sidabrinis guldenas tapo pagrindine Nyderland\xc5\xb3 valiuta. Ta\xc4\x8diau rijksdalderiai (sidabriniai dukatai) buvo toliau kaldinami ir prilyginti 2\xc2\xbd guldeno.\n_START_SECTION_\nPo decimalizacijos\n_START_PARAGRAPH_\n1816\xc2\xa0m. Nyderland\xc5\xb3 valiuta buvo decimalizuota, ir sidabro dukatus nustota kaldinti. Ta\xc4\x8diau tradici\xc5\xa1kai 2\xc2\xbd guldeno vert\xc4\x97 ir toliau buvo vadinama rijksdalderiu. Prad\xc5\xbeioje tokias monetas nustojo kaldinti, kadangi buvo nutarta, jog 3 gulden\xc5\xb3 monetos yra patogesnis nominalas. V\xc4\x97liau tai pripa\xc5\xbeino klaida ir nuo 1840\xc2\xa0m. v\xc4\x97l \xc4\x97m\xc4\x97 kaldinti 2\xc2\xbd guldeno monetas, kurios neoficialiai vadintos rijksdalderiais (\xc5\xbeargonu riks ir knaak). Jos buvo kaldinamos iki 2002\xc2\xa0m., kai buvo \xc4\xafvestas euras._NEWLINE_Karali\xc5\xa1koji Nyderland\xc5\xb3 monet\xc5\xb3 kalykla iki \xc5\xa1iol kaldina sidabrinius dukatus.'